作者:魏了翁
標題:賀新郎
內容:幸有天遮蔽。為西南、空虛一面，挺生男子。塞下將軍支頤臥，夜半攬衣推起。掃十萬、胡人如洗。見說巴山矟馬退，也都因、糧運如流水。劍以北，一人耳。十年夢斷斜陽外。恰歸來、昌蒲蘸酒，祝兄千歲。入從出藩誰不是。誰是難兄難弟。正樂意、融融未已。莫趣東方千騎去，願時平、華皓長相對。閒富貴，只如此。